မိုးဟိန်း၊ စာရေးဆရာ



မိုးဟိန်း [၁၉၁၈ - ၁၉၉၄] 
သာယာဝတီ ခရိုင် နတ်တလင်း မြို့၌ အဖ ဆန်စပါး ကုန်သည် ပွဲစားကြီး ဦးရွှေ၊ အမိ ဒေါ်စိန်ပု ('ဒေါ်အုန်းရွှေ' ဟု မိုးဂျာနယ်တွင် ဖော်ပြသည်) တို့က ၁၉၁၈ ခု ဇွန်လ ၁၅ ရက် စနေနေ့တွင် မွေးဖွား ခဲ့သည်။ မွေးချင်း ခြောက်ယောက် အနက် အကြီးဆုံး ဖြစ်သည်။ အမည်ရင်းမှာ ဦးထွန်းရှိန် ဖြစ်သည်။

နတ်တလင်းမြို့ ဆရာတွဲ၏ မြန်မာစာ သင်ကျောင်း၊ နတ်တလင်းမြို့ အင်္ဂလိပ် - မြန်မာ နှစ်ဘာသာသင် အလယ်တန်းကျောင်း၊ ပေါင်းတည်မြို့ အစိုးရ အထက်တန်းကျောင်း စသည် တို့တွင် ဆယ်တန်း အောင်သည် အထိ ပညာ သင်ယူ ခဲ့သည်။

ထို့နောက် မိဘ လက်ငုတ် ဆန်စပါး လုပ်ငန်း တွင်းသို့ ဝင်ရောက် ခဲ့သည်။ ပေါင်းတည်မြို့ ကျောင်းသား ဘဝ ကပင် ကျောင်းသား သမဂ္ဂတွင် ဆောင်ရွက် ခဲ့ဖူးသည့် အရှိန်နှင့် နတ်တလင်းမြို့ ဒို့ဗမာ အစည်းအရုံးသို့ သခင် ထွန်းရှိန် အမည်ခံကာ အမျိုးသားရေးကို ထမ်းဆောင် ခဲ့သည်။ ဂျပန် ဝင်လာသော အခါ မြို့နယ် အုပ်ချုပ်ရေး အဖွဲ့ ဝင်ရောက် ဆောင်ရွက် သည်မှ မြူနီစီပယ်များ ပြန်လည် ဖွဲ့စည်းသော အခါ နတ်တလင်းမြို့ မြို့မ မြူနီစီပယ် ကောင်စီတွင် အနှစ် နှစ်ဆယ် ဆက်တိုက် မြူနီစီပယ် လူကြီး၊ မြူနီစီပယ် ဥက္ကဋ္ဌ အဖြစ် တာဝန် ယူခဲ့သည်။ ထိုမှသည် နတ်တလင်း ဘုရားကြီး နတ်လမ်း တန်ဆောင်း ဆောက်လုပ်ရေး ကော်မတီ အတွင်းရေးမှူး၊ သာသနာ့ ရိပ်သာ စတင် တည်ထောင်သူ များတွင် အဖွဲ့ဝင်၊ ဆေးရုံ ဆောက်လုပ်ရေး ကော်မတီ ဥက္ကဋ္ဌ၊ သမာဓိ မြို့ဝန်၊ ဆန်စက် ပိုင်ရှင်များ အသင်း အတွင်းရေးမှူး၊ ကျောင်းသား မိဘ အသင်း ဒုဥက္ကဋ္ဌ၊ နတ်တလင်း ရေ ရရှိရေး ဦးဆောင်သူ စသည်ဖြင့် မြို့ရွာ အရေး ကိစ္စ များတွင် ပါဝင် ဆောင်ရွက် ခဲ့သည်။ မြန်မာ နိုင်ငံ စာရေးဆရာ အသင်းကြီး၏ ရာသက်ပန် အသင်းသား တဦးလည်း ဖြစ်သည်။ လွတ်လပ်ရေး ရပြီးနောက် ဖဆပလ အကွဲတွင် တည်မြဲ ဖဆပလ အမတ်ရှုံး ဖြစ်ခဲ့ ရာမှ ရန်ကုန်မြို့သို့ ပြောင်းရွှေ့ ခဲ့သည်။ မြန်မာ နိုင်ငံ ဆန်ဆက် ပိုင်ရှင်များ အသင်းချုပ်တွင် အမြဲတမ်း အတွင်းရေးမှူး အဖြစ် လုပ်ကိုင် ခဲ့သည်။ ထို့နောက် ေွ့ွကထည် မြေထည် လုပ်ငန်းသို့ ပြောင်းရွှေ့ အမှု ထမ်းခဲ့ သည်မှာ ဌာနမှူး အဖြစ် အငြိမ်းစား ယူသည် အထိပင် ဖြစ်သည်။

ငယ်စဉ် နတ်တလင်း အလယ်တန်း ကျောင်းသား ဘဝ ကပင် စာဖတ် ဝါသနာ ကြီးခဲ့သည်။ စစ်မဖြစ်မီ စနေ နဂါးနီ ဂျာနယ်တွင် 'ရွှေလင်းမောင်' ကလာင် အမည်ဖြင့် စာတို ပေစများ စတင် ရေးခဲ့သည်။ စစ်ပြီးခေတ် နှစ်ကျပ်တန် ပဒေသာ မဂ္ဂဇင်း အမှတ် (၁) တွင် "ကိန်" အမည်ရှိ ဝတ္ထုတိုကို 'မိုးဟိန်း' ကလောင် အမည် သုံး၍ ရေးခဲ့သည်။ ဂျာနယ်ကျော် ဦးချစ်မောင်ကို လေးစားရင်းစွဲ ရှိခဲ့ ရာမှ ဂျာနယ်ကျော်၏ အင်္ဂလိပ် အမည် WEEKLY THUNDERER ကို အနက် ပြန်၍ 'မိုးဟိန်း' အမည် ယူခဲ့သည်။ ထို့နောက် သွေးသောက်၊ မြဝတီ၊ ရှုမဝ၊ စသည် တို့တွင် ဟာသ၊ သရော်စာ၊ ဘဝ သရုပ်ဖော်၊ စုံထောက်၊ သိပ္ပံ ဝတ္ထု တိုရှည် များစွာ ရေးခဲ့သည်။ ကလောင် အမည်ခွဲ တစ်ဒါဇင်ကျော် ရှိသည် ဟူ၏။ ကမ္ကာကျော် ကင်းစေး အစီရင်ခံစာကို အခြေပြု မှီငြမ်း၍ ချစ်နည်း တရာ (၁၉၅ဝ)၊ ရွှေပြည်တော်သစ် (၁၉၅ဝ)၊ ကလောင် အမည် မခံဘဲနှင့် စောရလက်ဝဲ [ဒုတိယတွဲ] (၁၉၅ဝ)၊ ဘာသာပြန် စာအုပ် ကျွန် [Bondmaid by Pearl S. Buck] (၁၉၅ဝ) တို့မှာ ထင်ရှားသည်။ နိုင်ငံ့ ဂုဏ်ရည် (ဒုတိယဆင့်) နှင့် လွတ်လပ်ရေး မော်ကွန်းဝင် (ပထမဆင့်) ချီးမြှင့် ခံခဲ့ ရသည်။

ဘဝနိဂုံး 
၁၉၉၄ ခု ဇူလိုင် ရ ရက်နေ့တွင် ရန်ကုန်မြို့ စမ်းချောင်း နေအိမ်၌ ကွယ်လွန်ခဲ့သည်။

စာညွှန်း 
 မောင်ကျော်သာ။ တစေ့တစောင်း စာရေးဆရာ တို့၏အကြောင်း။ စာ ၁၆၂ - ၁၈၅။ ၁၉၉၄ ခု ဇူလိုင် ရ ရက်နေ့တွင် ရန်ကုန်မြို့ စမ်းချောင်း နေအိမ်၌ ကွယ်လွန် ခဲ့သည်။
 မောင်ကျော်သာ။ မိုးဟိန်း၊ မြဝတီ (စက်တင်ဘာ ၁၉၆၁)။ စာ ၂၃၁ - ၂၄ဝ။ ၁၉၉၄ ခု ဇူလိုင် ရ ရက်နေ့တွင် ရန်ကုန်မြို့ စမ်းချောင်း နေအိမ်၌ ကွယ်လွန် ခဲ့သည်။
 မြန်မာ့ စွယ်စုံကျမ်း နှစ်ချုပ် (၁၉၉၅)။ စာ ၁၇၅။ ၁၉၉၄ ခု ဇူလိုင် ရ ရက်နေ့တွင် ရန်ကုန်မြို့ စမ်းချောင်း နေအိမ်၌ ကွယ်လွန် ခဲ့သည်။
 ဘဝနိဂုံး၊ မိုးဂျာနယ် (စက်တင်ဘာ ၁၉၉၄)။ စာ ၁၆ဝ။]၁၉၉၄ ခု ဇူလိုင် ရ ရက်နေ့တွင် ရန်ကုန်မြို့ စမ်းချောင်း နေအိမ်၌ ကွယ်လွန် ခဲ့သည်။

ကိုးကား 

မြန်မာ အမျိုးသား စာရေးဆရာများ
လွတ်လပ်ရေးမော်ကွန်းဝင်များ
မြန်မာ စာရေးဆရာများ